MARIJANCI - Općini Marijanci je na temelju Odluke o raspodjeli financijskih sredstava za održavanje i razvoj predškolske djelatnosti Središnjeg državnog ureda za demografiju i mlade odobrena potpora u iznosu od 48.228 kuna. Financijskom potporom iz državnog proračuna Općina će nabaviti posebno prilagođenu ljuljačku te kombinirano igralo namijenjeno za uzrast djece iznad dvije godine u područnom vrtiću u Marijancima. Ukupna vrijednost nabave modernih igrala iznosi oko 70.000 kuna, te će ostatak sufinancirati Općina Marijanci. ‘’Već drugu godinu Središnji državni ured za demografiju i mlade sufinancira predškolsku djelatnost u Općini Marijanci. Dobivena sredstva usmjeravamo za što bolji i ugodniji boravak djece u vrtiću. Istim ciljevima vodit ćemo se i u budućnosti’’, rekao je načelnik Općine Marijanci Darko Dorkić. Općina Marijanci je rekonstrukcijom i dogradnjom, financiranom EU sredstvima, proširila kapacitete vrtića. S.F.